Her oplades elbilen direkte fra kantstenen

I den tyske by Köln undersøges der i disse måneder nye måder at integrere elbilopladere i eksisterende infrastruktur. Nemlig ladere, der kan indbygges direkte i kantstenen. Det skal spare plads i de ofte allerede overfyldte gademiljøer, da der ikke er behov for ladestolpe.

Løsningen er også beregnet til at blive tilsluttet direkte til elledningerne, der ofte løber under gaden til belysning og andet.

– For os har kantstensopladeren den store fordel, da den kan bruges i det offentlige vejrums eksisterende infrastruktur bortset fra tilslutningsboksen. Kantstensteknologien er derfor meget mindre kompliceret end en konventionel ladestation, siger Ascan Egerer, der er rådmand for mobilitet i Köln.

Løsningen er udviklet af det tyske firma Rheinmetall og projektet i Köln udføres i samarbejde med ladeoperatøren TankE GmbH. Formålet med projektet er at teste løsningen under virkelige forhold og se, hvordan vejr og kontinuerlig brug påvirker løsningen.

Der kan presses 22 kW ud af kanstenen – altså samme effekt som en traditionel ladestolpe i byerne.

Der er tidligere set andre interessante eksempler på integration af opladere i byerne. I Göteborg har Volvo installeret trådløse opladere på en række parkeringspladser. Og i London findes der allerede løsninger, hvor ladestationerne er integreret i lygtepæle (se foto nedenfor).

Oplader indbygget i en lygtepæl i London (foto: iNPUT).

Her oplades elbilen direkte fra kantstenen