Så meget koster det at lade elbilen derhjemme

Hvad koster det egentlig at køre elbil? Det spørgsmål melder sig hos mange, når de skifter benzin eller diesel ud med strøm – især i en tid, hvor elpriserne kan svinge markant. Energi Fyn har regnet på, hvad det faktisk koster at lade elbilen derhjemme, hvis man vælger en ladeløsning, hvor man betaler for sit faktiske forbrug.

Ifølge energiselskabet kan en typisk elbilejer, der kører 16.000 kilometer om året og lader bilen hjemme, forvente en månedlig udgift på cirka 407 kroner. Har man et mere blandet ladebehov og fordeler opladningen ligeligt mellem hjemmet og offentlige ladestandere, stiger prisen til omkring 700 kroner om måneden.

– Du kan virkelig lade billigt, hvis du udnytter de tidspunkter, hvor strømmen er billigst, siger Peter Resen fra Energi Fyn, der arbejder med ladeløsninger. Han peger på, at strømpriserne især i forårsperioden ofte falder til et niveau, hvor det nærmer sig gratis opladning – især i weekenderne. Nogle kunder har ifølge Resen kun betalt få ører for at oplade batteriet med 50 kWh.

Antal kilometer | 10.000 km/år | 12.000 km/år | 14.000 km/år | 16.000 km/år | 20.000 km/år
Elforbrug | 2.000 kWh/år | 2.400 kWh/år | 2.800 kWh/år | 3.200 kWh/år | 4.000 kWh/år
Udgift til el | 4.400 kr./år | 5.280 kr./år | 6.160 kr./år | 7.040 kr./år | 8.800 kr/år
Refusion af elafgift | 1.790 kr./år | 2.148 kr./år | 2.506 kr./år | 2.864 kr./år | 3.580 kr./år
Serviceaftale | 59 kr./mnd. | 59 kr./mnd. | 59 kr./mnd. | 59 kr./mnd. | 59 kr./mnd.
Samlet årlig ladeudgift | 3.318 kr./år | 3.840 kr./år | 4.362 kr./år | 4.884 kr./år | 5.928 kr./år
Månedlig ladeudgift | 277 kr./mnd. | 320 kr./mnd. | 364 kr./mnd. | 407 kr./mnd. | 494 kr./mnd.

Priseksempler ved 100 procent hjemmeladning.

Energi Fyns beregning bygger på et forbrug, hvor en elbil kører fem kilometer per kWh. For hjemmeopladning er der regnet med en gennemsnitlig pris på 2,20 kroner per kWh – inklusive elafgift, moms og nettarif. For opladning på farten er prisen sat til 3,50 kroner per kWh.

Et vigtigt element i beregningen er refusionen af elafgiften. Har man både lade- og elaftale hos samme selskab – og ingen særlige forhold som elvarme eller solceller – kan man nemlig få afgiften tilbagebetalt. Det kræver dog, at man samtidig har en serviceaftale.

Antal kilometer | 10.000 km/år | 12.000 km/år | 14.000 km/år | 16.000 km/år | 20.000 km/år
Elforbrug | 2.000 kWh/år | 2.400 kWh/år | 2.800 kWh/år | 3.200 kWh/år | 4.000 kWh/år
Udgift til el | 3.520 kr./år | 4.224 kr./år | 4.928 kr./år | 5.632 kr./år | 7.040 kr/år
Refusion af elafgift | 1.432 kr./år | 1.718 kr./år | 2.005 kr./år | 2.291 kr./år | 2.864 kr./år
Serviceaftale | 59 kr./mnd. | 59 kr./mnd. | 59 kr./mnd. | 59 kr./mnd. | 59 kr./mnd.
Udgift til el på farten | 1.400 kr./år | 1.680 kr./år | 1.960 kr./år | 2.240 kr./år | 2.800 kr./år
Samlet årlig ladeudgift | 4.196 kr./år | 4.894 kr./år | 5.591 kr./år | 6.289 kr./år | 7.684 kr./år
Månedlig ladeudgift | 350 kr./mnd. | 408 kr./mnd. | 466 kr./mnd. | 527 kr./mnd. | 640 kr./mnd.

Priseksempler ved 80 procent hjemmeladning og 20 procent opladning på farten.

Selv om elmarkedet stadig kan virke uoverskueligt, behøver det altså ikke at være en dyr fornøjelse at holde elbilen kørende – især hvis man har mulighed for at lade hjemme og benytter de rette tidspunkter.

Alternativ er det naturligvis muligt at vælge en “ad libitum” aftale hos en af Danmarks store ladeoperatører – ingen nævnt, ingen glemt – hvor man betaler et fast beløb for at lade både hjemme og fra udbyderens ladestandere rundt om i landet.

Så meget koster det at lade elbilen derhjemme