Her kan elbiler få bøde under opladning

FDM advarer nu elbilister mod en bestemt type ladeplads, efter en dom fra Retten i Randers har skabt ny usikkerhed om reglerne. Sagen handler om offentlige p-pladser med undertavlen “Kun opladning af elkøretøjer”.

Ifølge Transportministeriets egen vejledning er det nok, at bilen er tilsluttet ladestanderen. Den behøver altså ikke nødvendigvis at lade aktivt. Men Retten i Randers nåede frem til det modsatte i en konkret sag, hvor Randers Kommune gav en elbilist en bøde på 510 kroner, fordi bilen var sat til laderen, men ikke opladede.

Dermed risikerer elbilister i praksis en bøde, hvis opladningen stopper af sig selv.

Opladning kan stoppe uden førerens skyld

Problemet til at få øje på. En ladning kan gå i stå af flere årsager: bilen kan afbryde, ladestanderen kan fejle, eller opladningen kan blive styret af belastningen på elnettet. Og det er netop dét, FDM reagerer på.

– Det er ikke usædvanligt, at en opladning stopper af sig selv. Det kan både skyldes, at bilens teknik eller ladestanderen driller, og det er ikke noget, man som bilist kan gardere sig imod. Men det er urimeligt, at man skal risikere en afgift, selvom man i øvrigt holder helt efter reglerne og er uden skyld i, at en opladning stopper. Så længe det er sådan, kan vi kun advare mod at lade på pladserne, siger chefkonsulent i FDM Dennis Lange.

FDM understreger samtidig, at ladepladser naturligvis kun bør bruges, når man faktisk har tænkt sig at lade bilen. Når opladningen er færdig, bør bilen flyttes videre, hvis det er muligt.

Kan ramme dem uden egen lader

Sagen rammer især elbilister, der er afhængige af offentlig opladning. Har man ikke egen indkørsel eller hjemmelader, er offentlige ladestandere en nødvendig del af hverdagen. Samtidig betyder nye EU-krav, at nye ladestandere i stigende grad skal kunne lade intelligent. Det vil sige, at de selv kan starte og stoppe opladningen afhængigt af eksempelvis belastningen på elnettet.

Dermed kan bilen holde korrekt tilsluttet – uden at der nødvendigvis løber strøm ind i batteriet hele tiden.

– Det er uholdbart, at man reelt skal kalkulere med en merudgift på 510 kr., når man lader på en offentlig lader. Derfor kan vi kun opfordre til, at man hurtigst muligt får løst denne udfordring for elbilejerne. Bliver det sværere at eje og bruge en elbil for folk, der er afhængige af offentlig opladning, risikerer vi, at det går ud over lysten til at skifte til elbil og dermed den grønne omstilling af bilparken, siger Dennis Lange.

FDM vil nu kontakte Transportministeriet for at få afklaret reglerne. Indtil da er rådet fra FDM klart: Vær ekstra opmærksom, hvis du parkerer på en offentlig ladeplads, hvor skiltningen kræver opladning. For selv et stik i bilen er ikke længere nødvendigvis nok til at undgå en p-afgift.

Her kan elbiler få bøde under opladning